Zásahy hliadok MsP v 2. týždni 
	V týždni od 11. januára do 17. januára 2010 preverovali hliadky mestskej polície v hlavom meste 2074 udalostí. Medzi nimi bolo aj 152 takých, ktoré po overení hliadkami priamo na mieste sa ukázali ako neopodstatnené.
	Opodstatnenými boli ale na druhej strane priestupky motoristov voči pravidlám bezpečnosti a plynulosti v cestnej premávke a takýchto porušení zistili a riešili hliadky MsP 152. V dvoch prípadoch mestskí policajti zadržali osoby podozrivé zo spáchania rôznych trestných činov.
	Na vyhradených parkovacích miestach určených pre zdravotne postihnutých občanov bez oprávnenia parkovať na nich zanechalo svoje vozidlá sedem motoristov. Na telefonáty, v ktorých občania poukazovali na prípady rušenia nočného pokoja zasahovali 15 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat prispeli do štatistiky mestskej polície 40 krát.
	Značne zastúpenými priestupkami boli aj priestupky súvisiace s čistotou a poriadkom – 120 zistení, ako aj porušovania zákona na ochranu nefajčiarov – fajčenie na zastávkach mestskej hromadnej dopravy – 61 prípadov.
	Trávnaté plochy si za miesto zaparkovania pre svojho štvorkolesového tátoša zvolilo 71 motoristov. Deväť zistených priestupkov súviselo s nedodržaním stanovených záverečných hodín v reštauračných zariadeniach.
	Napriek zákazu konzumácie alkoholických nápojov na verejných priestranstvách lákaniu popíjania pod holým nebom neodolalo 64 priestupcov a 14 prípadov sa týkalo vozidiel vykazujúcich známky autovrakov. Po ich zadokumentovaní budú tieto odstúpené príslušným mestským častiam.
	Blokovacie zariadenia na kolesá nesprávne parkujúcich vozidiel nasadili hliadky mestskej polície 662 krát a 145 vodičov si po odtiahnuté vozidlá muselo zájsť do areálov príslušných odťahovacích služieb. Najviac priestupkov v sledovanom týždni sa stalo na Ivánskej ceste a to 52.